xml version="1.0" encoding="UTF-8"?


Úradný vestník C 298/2019


| | | |
| --- | --- | --- |
| | | ISSN 1977-1037 |
| Úradný vestník Európskej únie | | C 298 |
| European flag | | |
| Slovenské vydanie | Informácie a oznámenia | Ročník 62 3. septembra 2019 |

---

| | | |
| --- | --- | --- |
| Obsah | | Strana |
| | IV   Informácie | |
| | INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE | |
| | Európsky parlament | |
| 2019/C 298/01 | [Plenárna schôdza LXI. COSAC — 23. – 25. júna 2019, Bukurešť — Príspevok prijatý na LXI. zasadnutí Konferencie výborov pre európske záležitosti](http://publications.europa.eu/resource/uriserv/OJ.C_.2019.298.01.0001.01.SLK.xhtml) | [1](#C_2019298SK.01000101.doc) |

---

| | |
| --- | --- |
| SK | |

---

IV Informácie

INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE

Európsky parlament

| | | | |
| --- | --- | --- | --- |
| 3.9.2019 | SK | Úradný vestník Európskej únie | C 298/1 |

---

PLENÁRNA SCHÔDZA LXI. COSAC —

23. – 25. júna 2019, Bukurešť —

Príspevok prijatý na LXI. zasadnutí Konferencie výborov pre európske záležitosti

(2019/C 298/01)

1.   Európske voľby

| | | |
| --- | --- | --- |
| | 1.1 | COSAC víta úspešné konanie deviatych európskych volieb, ktoré sa konali od 23. do 26. mája 2019. COSAC oceňuje celkovú účasť na voľbách, ktorá na európskej úrovni po prvýkrát za 25 rokov prekročila 50 %. |

| | | |
| --- | --- | --- |
| | 1.2 | COSAC takisto uznáva, že je potrebné ďalšie kolektívne úsilie s cieľom priblížiť občanov k rozhodovaciemu procesu EÚ, čím sa dosiahne ešte vyššia účasť na budúcich voľbách. Na tento účel COSAC podporuje prehlbovanie vzťahov medzi národnými parlamentmi a novozvoleným Európskym parlamentom, aby európska agenda viac zohľadňovala očakávania občanov EÚ. |

2.   Súdržnosť – spoločná európska hodnota

| | | |
| --- | --- | --- |
| | 2.1 | COSAC uznáva politiku súdržnosti ako dôležitý pilier európskeho projektu a oceňuje jej výsledky, pokiaľ ide o investície, hospodársky rast, vytváranie pracovných miest a sociálnu a územnú konvergenciu. COSAC sa domnieva, že viacročný finančný rámec na roky 2021 – 2027 by mal odrážať dlhodobú stratégiu rozvoja EÚ. |

| | | |
| --- | --- | --- |
| | 2.2 | COSAC pripomína, že politika súdržnosti predstavuje základnú európsku pridanú hodnotu. Je vyjadrením solidarity, ktorá je založená na regiónoch, stavia občanov do popredia ako zdroj inšpirácie a zároveň príjemcov európskych opatrení a vyžaduje si primerané a udržateľné financovanie. |

| | | |
| --- | --- | --- |
| | 2.3 | COSAC vyzýva na ďalšie úsilie na všetkých úrovniach s cieľom znížiť rozdiely v celej EÚ vrátane najvzdialenejších regiónov, zabezpečiť sociálny rozvoj a vysokú životnú úroveň, podporovať pripojiteľnosť a digitalizáciu, stimulovať inovácie a podnikanie, posilniť priemyselnú stratégiu a zaistiť bezpečnejšie a ekologickejšie prostredie. |

3.   Výhľady pre medzinárodné obchodné vzťahy Európskej únie a budúce vzťahy medzi Európskou úniou a Spojeným kráľovstvom v súvislosti s brexitom

| | | |
| --- | --- | --- |
| | 3.1 | COSAC pripomína, že EÚ je v súčasnosti najväčším obchodným partnerom viac ako 80 krajín na celom svete, a domnieva sa, že obchod je nevyhnutný na vytváranie bohatstva, pokiaľ sa uskutočňuje za otvorených a spravodlivých podmienok. |

| | | |
| --- | --- | --- |
| | 3.2 | COSAC podporuje reformu Svetovej obchodnej organizácie z hľadiska efektívnosti, transparentnosti a odolnosti voči výzvam 21. storočia. Presadzuje multilateralizmus vo vzťahoch medzi štátmi, a to aj v oblasti obchodu. Odsudzuje jednostranné obchodné opatrenia, ktoré majú negatívny vplyv na hospodársky rast a na vzťahy dôvery medzi štátmi. |

| | | |
| --- | --- | --- |
| | 3.3 | COSAC víta úsilie EÚ o využitie nových hospodárskych príležitostí a nabáda Európsku komisiu, aby posúdila, presadzovala a prerokovala vzťahy v oblasti voľného obchodu s krajinami a regiónmi Afriky, Ázie, Severnej a Južnej Ameriky, ako aj s Austráliou a Novým Zélandom. |

| | | |
| --- | --- | --- |
| | 3.4 | COSAC zdôrazňuje potrebu vyváženej obchodnej politiky EÚ, ktorá zohľadňuje nielen otvorenie jednotného trhu kľúčovým partnerom vo svete, ale aj potrebu zaviesť pravidlá reciprocity, najmä v oblasti prístupu k verejnému obstarávaniu, zachovať sociálne a environmentálne normy EÚ a zachovať konkurencieschopnosť európskych spoločností vo všetkých sektoroch vrátane poľnohospodárstva. Ochrana jednotného trhu je nevyhnutná a vyžaduje si vytvorenie nástrojov proti dumpingovému a subvencovanému dovozu z krajín mimo EÚ. |

| | | |
| --- | --- | --- |
| | 3.5 | COSAC takisto vyzýva na podporu, rešpektovanie a obranu základných európskych hodnôt, ako sú demokracia a právny štát a ľudské a sociálne práva, a okrem toho aj noriem v oblasti životného prostredia a boja proti zmene klímy, ktoré poskytuje Parížska dohoda o zmene klímy, zemepisných označení, zdravia, bezpečnosti potravín alebo dobrých životných podmienkach zvierat pri rokovaniach o nových obchodných dohodách a pri ich vykonávaní. COSAC zdôrazňuje najmä potrebu boja proti xenofóbii, rasizmu a antisemitizmu. |

| | | |
| --- | --- | --- |
| | 3.6 | COSAC pripomína, že právomoc Európskej komisie v oblasti obchodu poskytuje EÚ veľmi silnú rokovaciu pozíciu voči tretím krajinám, a zároveň požaduje inkluzívnejšiu obchodnú agendu, v ktorej sa zohľadnia názory vyjadrené členskými štátmi a ich národnými parlamentmi. |

| | | |
| --- | --- | --- |
| | 3.7 | COSAC berie na vedomie výsledok rokovaní medzi EÚ a Švajčiarskom o inštitucionálnej rámcovej dohode a vzhľadom na význam bilaterálnych vzťahov vyzýva strany na konsenzuálny prístup. |

| | | |
| --- | --- | --- |
| | 3.8 | COSAC zdôrazňuje význam transatlantických obchodných vzťahov a potrebu ich ďalšieho zlepšovania. V tejto súvislosti COSAC berie na vedomie rozhodnutie Rady EÚ, v ktorom sa uvádza, že EÚ by mala rokovať o dohodách o voľnom obchode len so zmluvnými stranami Parížskej dohody o zmene klímy, a vyhlasujú za zastarané smernice na rokovania týkajúce sa Transatlantického obchodného a investičného partnerstva (TTIP), pričom Európska komisia sa splnomocňuje na začatie rokovaní so Spojenými štátmi o dohode o zrušení ciel na priemyselný tovar. |

| | | |
| --- | --- | --- |
| | 3.9 | COSAC odsudzuje systematickú prax jednostranných hospodárskych a obchodných sankcií s extrateritoriálnymi účinkami. Z tohto dôvodu COSAC podporuje úsilie EÚ bojovať proti účinkom takýchto sankcií, ktoré majú vplyv na jej jednotu a právomoci. |

| | | |
| --- | --- | --- |
| | 3.10 | V očakávaní vystúpenia Spojeného kráľovstva z EÚ sa COSAC zasadzuje za privilegované obchodné vzťahy po brexite v rámci dohody o vystúpení a vyhlásenia o budúcich vzťahoch medzi Spojeným kráľovstvom a EÚ, pričom zdôrazňuje potrebu zachovania integrity jednotného trhu, neoddeliteľnosti štyroch slobôd a plnenia finančných záväzkov Spojeného kráľovstva voči EÚ. |

4.   Európsky vzdelávací priestor ako hnací faktor pretvorenia a posilnenia jednotného trhu

| | | |
| --- | --- | --- |
| | 4.1 | COSAC pripomína, že je potrebné, aby všetky systémy vzdelávania a odbornej prípravy v EÚ držali krok s technologickým pokrokom, napĺňali očakávania trhu práce a zároveň aby sa zachovala vnútorná hodnota holistického vzdelávania a aby sa mladšie generácie pripravili na vysokokvalifikované pracovné miesta budúcnosti a na podnikanie založené na inováciách. Na začiatku štvrtej priemyselnej revolúcie sú vzdelávanie a odborná príprava nevyhnutné na zvýšenie prosperity a konkurencieschopnosti európskeho hospodárstva a na transformáciu jednotného trhu na miesto, kde sa najinovatívnejšie spoločnosti stretávajú s najkvalifikovanejšou pracovnou silou. |

| | | |
| --- | --- | --- |
| | 4.2 | Vzhľadom na právny rámec zmlúv COSAC uznáva vnútroštátne a regionálne právomoci v oblasti vzdelávania a odbornej prípravy a odporúča zlepšiť koordináciu medzi EÚ, jej členskými štátmi a všetkými príslušnými federatívnymi subjektmi s cieľom vybudovať inkluzívne, flexibilné, komplexné a vysokokvalitné vzdelávacie prostredie v súlade s požiadavkami digitálnej éry a nových technológií. |

| | | |
| --- | --- | --- |
| | 4.3 | COSAC sa domnieva, že vysoká a porovnateľná úroveň vzdelania a digitálnych zručností naprieč EÚ, ako aj spoločný rámec na uľahčenie uznávania digitálnych osvedčení majú zásadný význam pre posilnenie a prehĺbenie jednotného trhu. |

| | | |
| --- | --- | --- |
| | 4.4 | Hoci COSAC víta úsilie vynaložené na vytvorenie európskeho vzdelávacieho priestoru do roku 2025, vyzýva Európsku komisiu, aby dala nový impulz rámcu celoživotného vzdelávania, najmä podporou komunikácie a podporou akčných plánov európskych agentúr, a zdôrazňuje potrebu financovať výskum v pedagogike. |

| | | |
| --- | --- | --- |
| | 4.5 | Zatiaľ čo COSAC rešpektuje zodpovednosť členských štátov, pokiaľ ide o formovanie ich systémov vzdelávania, vyzýva na prijatie opatrení na podporu odbornej prípravy, mobility, zamestnanosti mladých ľudí a podnikania mladých ľudí, najmä zameraním sa na výzvy prechodu zo školy do zamestnania, rozvíjaním programu Erasmus pre učňov a prispôsobením systémov odbornej prípravy a vzdelávania digitálnemu veku a vzniku umelej inteligencie. |

| | | |
| --- | --- | --- |
| | 4.6 | COSAC sa zasadzuje za vzdelávanie v oblasti STEM (veda, technológie, inžinierstvo a matematika), väčšie zapojenie podnikateľského sektora do digitálneho vzdelávania na všetkých úrovniach a podporu verejno-súkromných partnerstiev vo vzdelávaní v oblasti špičkových technológií, ako sú vedy týkajúce sa ovzdušia a vesmíru a kvantové počítače. |

| | | |
| --- | --- | --- |
| | 4.7 | COSAC vyzýva národné a regionálne parlamenty, aby identifikovali a vymieňali si najlepšie postupy s cieľom rozvíjať flexibilné, inkluzívne a vysokokvalitné systémy vzdelávania a odbornej prípravy a prispôsobiť európsky vzdelávací priestor digitálnemu a technologickému vývoju, najmä prostredníctvom ďalšieho rozvoja európskeho univerzitného projektu, ktorý podporuje rozvoj sietí univerzít zdola nahor naprieč celou EÚ. |

| | | |
| --- | --- | --- |
| | 4.8 | COSAC vyzýva národné a regionálne parlamenty, aby sledovali diskusie EÚ o vzdelávaní, odbornej príprave a kultúre a nabádali svoje vlády, aby tieto témy udržiavali na popredných miestach svojej agendy. |

5.   Hospodárstvo založené na inovácii, technologickom pokroku a sociálnom vplyve – úloha parlamentov pri podpore nového hospodárstva EÚ

| | | |
| --- | --- | --- |
| | 5.1 | COSAC zdôrazňuje potrebu zabezpečiť právne predpisy, ktoré sú schopné sledovať a stimulovať inovácie v celej digitálnej a technologickej ére, a to na základe transparentného politického dialógu a hospodárskych, sociálnych, právnych a etických posúdení. |

| | | |
| --- | --- | --- |
| | 5.2 | COSAC považuje technický pokrok a umelú inteligenciu za kľúčové pre jednotný trh, pretože predstavujú významnú výhodu pre európske hospodárstvo v kontexte celosvetovej hospodárskej súťaže, a preto si vyžadujú spoločný a harmonizovaný legislatívny prístup v súlade so zásadou subsidiarity. |

| | | |
| --- | --- | --- |
| | 5.3 | COSAC vyzýva Európsku komisiu, aby počas svojho ďalšieho mandátu považovala technologický pokrok, a najmä umelú inteligenciu, za najvyššie priority, aby podporovala, vykonávala a urýchľovala všetky potrebné konzultácie v týchto oblastiach a aby predložila adekvátne návrhy, ktoré zabránia akýmkoľvek medzerám medzi novými technológiami a legislatívnym rámcom. |

| | | |
| --- | --- | --- |
| | 5.4 | COSAC sa domnieva, že technologický pokrok, a najmä umelá inteligencia, by mali pracovať pre ľudí, a nie proti nim; mali by byť zvládnuté, cenovo dostupné a dôveryhodné a ich používanie by malo byť rozumné, súdržné a transparentné, v plnom súlade s individuálnymi a kolektívnymi právami a povinnosťami. |

| | | |
| --- | --- | --- |
| | 5.5 | Keďže technologický pokrok, a najmä umelá inteligencia, prinášajú riziká aj príležitosti, COSAC pripomína potrebu zabezpečiť, aby úplne napĺňali potreby občanov, a požaduje komplexné opatrenia na zmiernenie ich vplyvu na trh práce a na zníženie ich rušivého vplyvu. Osobitná pozornosť by sa mala venovať právam používateľov, spotrebiteľov a pracovníkov, príspevkom na sociálne zabezpečenie, ako aj novým odborným kvalifikáciám a novým priemyselným stratégiám. |

| | | |
| --- | --- | --- |
| | 5.6 | COSAC sa domnieva, že kontroly subsidiarity a proporcionality sú dôležité aj pri regulácii nových technológií, a vyzýva parlamenty a Európsku komisiu, aby podporovali a zabezpečili spravodlivé financovanie hodnotových reťazcov v celej EÚ, podporovali sociálny a politický dialóg a zvyšovali dôveru v nové technológie. |

6.   Subsidiarita a proporcionalita

| | | |
| --- | --- | --- |
| | 6.1 | COSAC opätovne potvrdzuje svoj pevný záujem o ďalší rozvoj mechanizmov kontroly uplatňovania subsidiarity a proporcionality a želá si, aby inštitúcie EÚ naďalej zlepšovali uplatňovanie týchto dvoch zásad, pretože ich činnostiam poskytujú väčšiu demokratickú legitimitu. |

| | | |
| --- | --- | --- |
| | 6.2 | COSAC vyzýva parlamenty, aby v súlade so zmluvami plne využili potenciál postupov kontroly subsidiarity a proporcionality a podporili zlepšenie politického dialógu s európskymi inštitúciami, čím sa zvýši transparentnosť tvorby politík EÚ a EÚ priblíži k občanom. V tejto súvislosti COSAC vyjadruje želanie, aby noví predsedovia Európskej komisie a Európskej rady prijali demokratickú zodpovednosť a transparentnosť pri rozhodovaní EÚ za základnú hodnotu svojej dôležitej práce. |

| | | |
| --- | --- | --- |
| | 6.3 | COSAC vyzýva Európsku komisiu, Európsky parlament a Radu EÚ, aby urýchlene dospeli k dohode o vylúčení pracovného voľna v období Vianoc, Nového roka a Veľkej noci z osemtýždňovej lehoty na predkladanie odôvodnených stanovísk. |

| | | |
| --- | --- | --- |
| | 6.4 | COSAC víta oznámenie Európskej komisie s názvom Zásady subsidiarity a proporcionality: Posilnenie ich úloh v tvorbe politík EÚ, a to najmä pokiaľ ide o opatrenia týkajúce sa spoločného chápania subsidiarity a proporcionality, ako aj väčšie zapojenie miestnych a regionálnych orgánov do procesu tvorby politík EÚ. COSAC tiež víta, že o tejto téme sa diskutovalo na konferencii o subsidiarite, ktorá sa konala 15. – 16. novembra 2018 v Bregenzi počas rakúskeho predsedníctva Rady EÚ. COSAC pripomína, že je dôležité vyzvať národné parlamenty a Európsky parlament, aby sa aktívne zúčastňovali na diskusiách o tom, ako posilniť úlohu zásad subsidiarity a proporcionality pri tvorbe politík EÚ. |

| | | |
| --- | --- | --- |
| | 6.5 | COSAC vyzýva na ambiciózny prístup k posilneniu úlohy národných parlamentov v procese tvorby politík EÚ počas nového inštitucionálneho cyklu. |

---